Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 372/07)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“Pane Toscano”

ES Nr.: PDO-IT-01016-AM01-29.4.2021

ACVN (X) AĢIN ( )

1. Pieteikuma iesniedzēja grupa un tās likumīgās intereses

Consorzio di Tutela del Pane Toscano DOP [ACVN “Pane Toscano” aizsardzības apvienība] via Tiziano Vecelio 32, 52100 AREZZO

Tālr. +39 0575314289

E-pasts: info@panetoscano.net.

Sertificēta e-pasta adrese: panetoscano@legalmail.it.

Šai grupai ir tiesības iesniegt grozījuma pieteikumu atbilstīgi Lauksaimniecības, pārtikas un mežsaimniecības politikas ministrijas 2013. gada 14. oktobra Dekrēta Nr. 12511 13. panta 1. punktam.

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☐ Ģeogrāfiskais apgabals

☐ Izcelsmes apliecinājums

☒ Ražošanas metode

☒ Saikne

☒ Marķējums

☐ Cits:

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījumi

Produkta apraksts

1. Produkta specifikācijas 2. punktā un vienotā dokumenta 3.2. punktā tekstu “mīksto kviešu 0. tipa miltus” groza šādi: “mīksto kviešu 0., 1. vai 2. tipa miltus”. Šis grozījums paredz iespēju ar ACVN “Pane Toscano” apzīmētā produkta ražošanā izmantot arī 1. vai 2. tipa miltus. Mērķis ir apmierināt augošo pieprasījumu no lielas daļas (39 %) patērētāju, kuri 2019. gadā norādīja, ka ēd maizi, kas gatavota no mazāk rafinētiem miltiem, lai uzņemtu daudz šķiedrvielu un tādējādi lietotu veselīgāku pārtiku.

2. Produkta specifikācijas 2. punkta un vienotā dokumenta 3.2. punkta daļu par maizes mīkstuma īpašībām “mīkstums: baltā, ziloņkaula baltā krāsā, ja izmantoti 0. tipa milti, raksturīgs neregulārs caurumojums” papildina šādi: “mīkstums: baltā vai ziloņkaula baltā krāsā, ja izmantoti 0. tipa milti, vai viendabīgā dzintarkrāsā, ja izmantoti 1. vai 2. tipa milti, raksturīgs neregulārs caurumojums”. Grozījumā ir ņemts vērā tas, ka tagad var izmantot 1. un 2. tipa miltus, un grozījuma mērķis ir aprakstīt to, kā minētie milti ietekmē mīkstuma krāsu.

3. Produkta specifikācijas 2. punktā un vienotā dokumenta 3.2. punktā minētais mitruma saturs, kas “nepārsniedz 30 % no svara” ir aizstāts ar mitruma saturu, kas “nepārsniedz 40 % no svara”. Šā ierosinājuma mērķis ir norādīt mitruma saturu, kas noteikts Itālijas tiesību aktos (1967. gada 4. jūlija Likumā Nr. 580 “Noteikumi par labības, miltu, maizes un makaronu izstrādājumu pārstrādi un tirdzniecību”), jo pašreizējā vērtība nebūtu piemērota lielāka izmēra produktam, kas apzīmēts ar ACVN “Pane Toscano” un gatavots no 0. tipa miltiem, vai produktiem, kas apzīmēti ar ACVN “Pane Toscano” un gatavoti no 1. vai 2. tipa miltiem.

Ražošanas metode

4. Produkta specifikācijas 5. punkta un vienotā dokumenta 3.3. punktu saskaņo ar pirmo grozījumu, proti, tekstu “Ar ACVN “Pane Toscano” apzīmētā produkta ražošanas izejvielas ir 0. tipa milti, kas satur graudu asnus un ražoti no kviešu šķirnēm, kuru graudi audzēti, glabāti un malti vienīgi 3. punktā minētajā ražošanas apgabalā.” papildina šādi: “Ar ACVN “Pane Toscano” apzīmētā produkta ražošanas izejvielas ir 0., 1. vai 2. tipa milti, kas satur graudu asnus un ražoti no kviešu šķirnēm, kuru graudi audzēti, glabāti un malti vienīgi 3. punktā minētajā ražošanas apgabalā.” Tādējādi tiek precizēts, ka papildus pašlaik izmantotajiem 0. tipa miltiem ar ACVN “Pane Toscano” apzīmētā produkta ražošanā kā izejvielu var izmantot arī 1. vai 2. tipa kviešu miltus, kas satur graudu asnus un ražoti no kviešu šķirnēm, kuru graudi audzēti, glabāti un malti vienīgi 3. punktā minētajā ražošanas apgabalā.

5. Produkta specifikācijas 5.2. punktā pēc daļas virsraksta “Malšana” pievieno šādu teikumu: “0. tipa milti ir malti veltņu dzirnavās, bet 1. vai 2. tipa milti var būt malti vai nu veltņu dzirnavās, vai akmens dzirnavās.” Ar šo grozījumu ievieš iespēju 1. un 2. tipa miltus malt, izmantojot dzirnakmeņus, lai atdzīvinātu tradicionālo metodi. Vienoto dokumentu tas neietekmē.

6. Produkta specifikācijas 5.2. punkta daļā “Malšana” tekstu “Darba temperatūra veltņu dzirnavās malšanas laikā nedrīkst pārsniegt 40 °C.” groza šādi: “Darba temperatūra veltņu dzirnavās malšanas laikā nedrīkst pārsniegt 40 °C. Lai iegūtu akmens dzirnavās maltus 1. vai 2. tipa miltus, graudus ieber dzirnakmeņos un samaļ miltos nepārtrauktā procesā, iegūstot 100 % pilngraudu miltus, kurus pēc tam izsijā un kuri kļūst par 1. un 2. tipa miltiem; malšanas procesa beigās miltu maksimālā temperatūra ir 35 °C. Šādā veidā iegūtie milti satur visu kviešu grauda asnu.” Šis grozījums papildina iepriekšējo grozījumu, aprakstot miltu malšanu dzirnakmeņu sistēmā. Vienoto dokumentu tas neietekmē.

7. Produkta specifikācijas 5.2. punkta daļā “Malšana” tekstu “Pēc malšanas beigām milti jāglabā dzirnavās vismaz 10 dienas, lai nodrošinātu to nogatavināšanu.” papildina šādi: “Pēc malšanas beigām 0. tipa milti jāglabā dzirnavās vismaz 10 dienas, bet 1. vai 2. tipa milti jāglabā dzirnavās vismaz 7 dienas, lai nodrošinātu to nogatavināšanu.” Šis grozījums ir saskaņots ar pirmo grozījumu, un tā mērķis ir noteikt 1. un 2. tipa miltu nogatavināšanas periodu, tāpat kā tas noteikts attiecībā uz 0. tipa miltiem. Vienoto dokumentu tas neietekmē.

8. Produkta specifikācijas 5.2. punkta daļā “Malšana” un vienotā dokumenta 3.3. punktā pēc mīksto kviešu 0. tipa miltu īpašībām norāda šādas 1. un 2. tipa miltu produkta un tehniskās īpašības: 1. vai 2. tipa milti Parametrs Vērtība W (Chopin) no 140 līdz 230 P/L (indekss) no 0,30 līdz 0,90 H2O absorbcija pārsniedz 54 % C:D (noturīgums Brabender žāvēšanas skapī) ilgāks par 5 min. Krišanas skaitlis lielāks par 280 Šis grozījums ir saskaņots ar pirmo grozījumu, un tā mērķis ir noteikt 1. un 2. tipa miltu produkta īpašības, tāpat kā tās noteiktas attiecībā 0. tipa miltiem.

9. Produkta specifikācijas 5.3. punktā “Maizes gatavošanas process” visas norādes uz “mīksto kviešu 0. tipa miltiem” aizstāj ar norādēm uz “mīksto kviešu 0. vai 1., vai 2. tipa miltiem”. Šā ar pirmo grozījumu saskaņotā grozījuma mērķis ir noteikt 1. un 2. tipa miltu produkta īpašības, tāpat kā tās noteiktas attiecībā uz 0. tipa miltiem. Vienoto dokumentu tas neietekmē.

10. Produkta specifikācijas 5.3. punktā “Maizes gatavošanas process” tekstu “Tad klaipus atstāj atpūsties vismaz divas ar pusi stundas, līdz tie uzrūguši līdz optimālam izmēram, un pēc tam ievieto cepeškrāsnī cepšanai.” papildina ar šādu teikumu: “Var izmantot ar malku kurināmas cepeškrāsnis.” Šis grozījums ļauj popularizēt tradicionālu cepšanas veidu, kas ir ļoti iecienīts patērētāju vidū. Vienoto dokumentu tas neietekmē.

11. Produkta specifikācijas 6. punktā un vienotā dokumenta 5. punktā norādi “mīksto kviešu 0. tipa milti” groza šādi: “mīksto kviešu 0. vai 1., vai 2. tipa milti”. Šis grozījums neietekmē Toskānā izmantoto tipisko maizes cepšanas metodi, un tā mērķis ir saskaņot produkta specifikāciju un vienoto dokumentu ar šā dokumenta 1. punktā minēto grozījumu.

Saikne

12. Produkta specifikācijas 6. punkta daļu “Ar ACVN “Pane Toscano” apzīmētā produkta īpašības rada Toskānā izmantotā senā, tipiskā maizes cepšanas metode, saskaņā ar kuru mīklu gatavo bez sāls, ar dabīgu skābmīklas ieraugu, kas mīklai palīdz rūgt, un izmanto mīksto kviešu 0. tipa miltus, kuri satur kviešu asnus un iegūti no atlasītām šķirnēm, kas Toskānā audzētas gandrīz simt gadu, un citām šķirnēm, kuras no tām radušās.” groza šādi: “Minētās īpašības rada Toskānā izmantotā senā, tipiskā maizes cepšanas metode, saskaņā ar kuru mīklu gatavo bez sāls, ar dabīgu skābmīklas ieraugu, kas mīklai palīdz rūgt, un izmanto mīksto kviešu 0. vai 1., vai 2. tipa miltus, kuri satur kviešu asnus un iegūti no atlasītām šķirnēm, kas Toskānā audzētas gandrīz simt gadu, un citām šķirnēm, kuras no tām radušās.” Attiecīgo 5. punktu vienotajā dokumentā “Produktam ar ACVN “Pane Toscano” raksturīga laba uzglabājamība, kas ir mīklas pareizas rūgšanas rādītājs un pasargā šo maizi no pelēšanas stipri vien ilgāku laiku, nekā tas raksturīgs šodien tirgū izplatītajai maizei. Produkta raksturīgas organoleptiskās īpašības ir grauzdētu lazdu riekstu aromāts un “bezsāls” (“sciocco”) garša, proti, tas ir bez sāls, un maizes mīkstums ir viegli skābens, maizei ir kraukšķīga garoza, un mīkstums ir baltā un ziloņkaula baltā krāsā, tam raksturīgs neregulārs caurumojums.” groza šādi: “Ar ACVN “Pane Toscano” apzīmētajam produktam raksturīga laba uzglabājamība, kas ir mīklas pareizas rūgšanas rādītājs un pasargā šo maizi no pelēšanas daudz ilgāku laiku, nekā tas raksturīgs citai šodien tirgū izplatītajai maizei. Produkta raksturīgās organoleptiskās īpašības jo īpaši ir grauzdētu lazdu riekstu aromāts un mīkstuma neitrālā garša, proti, tas ir bez sāls, kraukšķīgā garoza un mīkstuma neregulārais caurumojums, kā arī mīkstuma krāsa, kas ir balta vai ziloņkaula, ja izmantoti 0. tipa milti, vai viendabīga dzintarkrāsa, ja izmantoti 1. vai 2. tipa milti.” Šis grozījums neietekmē Toskānā izmantoto tipisko maizes cepšanas metodi, saskaņā ar kuru kā mīklas sastāvdaļu neizmanto sāli un ir vajadzīgs dabīgs skābmīklas ieraugs, kas palīdz mīklai rūgt, un izmanto mīksto kviešu miltus, kuri satur kviešu asnus un iegūti no atlasītām šķirnēm, kas vēsturiski audzētas Toskānā, un citām šķirnēm, kuras no tām radušās. Šā grozījuma mērķis ir saskaņot vienoto dokumentu ar 1. punktā minēto grozījumu.

Marķējums

13. Produkta specifikācijas 8. punktā un vienotā dokumenta 3.6. punktā daļu “Tomēr ir atļauts: — izmantot norādes, kurās ir atsauce uz uzņēmumiem, nosaukumiem, uzņēmumu nosaukumiem, privātiem zīmoliem vai konsorcijiem, ja vien tās nav ar cildinošu nozīmi vai tādas, kas var maldināt pircēju. Šīs atsauces var norādīt uz etiķetes ar nosacījumu, ka to izmēri salīdzinājumā ar augstumu nepārsniedz nosaukuma “Pane Toscano” izmērus, — ja vajadzīgs — informāciju patērētājam attiecībā uz produkta ar ACVN “Pane Toscano” lietošanu un organoleptiskajām īpašībām, kā arī vēsturiska un kultūras rakstura atsauces.” groza šādi: “Tomēr ir atļauts: — izmantot norādes, kurās iekļauti nosaukumi, uzņēmumu un konsorciju nosaukumi un privāti logotipi, ja vien tiem nav cildinoša nolūka un tie nevar maldināt patērētāju, — izmantot norādes par ražošanas procesu, piemēram, norādes par kviešu šķirnēm, norādi “akmens dzirnavās malti milti” un “ar malku kurināmā krāsnī cepta maize”, — vajadzības gadījumā norādīt informāciju patērētājam attiecībā uz ar ACVN “Pane Toscano” apzīmētā produkta lietošanu un organoleptiskajām īpašībām, kā arī vēsturiska un kultūras rakstura atsauces. Šīs atsauces var norādīt etiķetē ar nosacījumu, ka to fonta izmērs nepārsniedz nosaukuma “Pane Toscano” fonta izmēru.” Ieviestie grozījumi ļauj uzsvērt produkta īpašības, izejvielas un visu ražošanas procesu, lai patērētājiem sniegtu vairāk informācijas.

VIENOTAIS DOKUMENTS

“Pane Toscano”

ES Nr.: PDO-IT-01016-AM01-29.4.2021

ACVN (X) AĢIN ( )

1. Nosaukums

“Pane Toscano”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

2.4. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Apraksts par produktu, uz kuru attiecas 1. punktā minētais nosaukums

Ar aizsargāto cilmes vietas nosaukumu “Pane Toscano” apzīmētais produkts ir maize, kas cepta pēc Toskānā lietotās tipiskās metodes, saskaņā ar kuru paredzēts izmantot vienīgi mīklas ieraugu (“lievito madre”) (jeb skābmīklu), ūdeni un mīksto kviešu 0., 1. vai 2. tipa miltus, kas satur graudu asnus un ražoti no tādu šķirņu kviešu graudiem, kuras audzē 4. punktā noteiktajā ražošanas apgabalā.

Ar ACVN “Pane Toscano” apzīmēto produktu piedāvājot tirdzniecībā, tam ir jābūt ar šādām īpašībām:

— forma un svars: rombveida formas klaips, kura vietējais nosaukums ir “filoncino” un kurš sver 0,45–0,55 kg; taisnstūrveida formas klaips ar noapaļotiem stūriem, kura vietējais nosaukums ir “filone” un kurš sver 0,90–1,10 kg vai 1,80–2,20 kg,

— klaipa biezums: 5–10 cm,

— garoza: trausla un kraukšķīga, tumši blāvā lazdu riekstu krāsā,

— mīkstums: baltā vai ziloņkaula baltā krāsā, ja izmantoti 0. tipa milti, vai viendabīgā dzintarkrāsā, ja izmantoti 1. vai 2. tipa milti, raksturīgs neregulārs caurumojums,

— smarža: grauzdētu lazdu riekstu smarža,

— garša: neizteikta, tas ir, bez sāls un viegli skābena,

— mitruma saturs: nepārsniedz 40 % no svara.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Mīksto kviešu 0. tipa milti, kuri satur graudu asnus un kuriem ir turpmāk norādītās produkta un tehniskās īpašības.

Parametrs Vērtība W (Chopin) no 160 līdz 230 P/L (indekss) no 0,35 līdz 0,65 H2O absorbcija pārsniedz 54 % C:D (noturīgums Brabender žāvēšanas skapī) ilgāks par 6 min. Krišanas skaitlis lielāks par 260

Mīksto kviešu 1. vai 2. tipa milti, kuri satur graudu asnus un kuriem ir turpmāk norādītās produkta un tehniskās īpašības.

Parametrs Vērtība W (Chopin) no 140 līdz 230 P/L (indekss) no 0,30 līdz 0,90 H2O absorbcija pārsniedz 54 % C:D (noturīgums Brabender žāvēšanas skapī) ilgāks par 5 min. Krišanas skaitlis lielāks par 280

Vienīgi miltiem, ko izmanto mīklas ierauga sagatavošanai, W (Chopin) vērtība var būt lielāka par tabulā norādīto.

Ūdens.

Dabīgais jeb mīklas ieraugs, kurš ir daļa no iepriekšējā maizes cepienā izmantotās mīklas un kurā, uzglabājot to piemērotā vidē, pakāpeniski norisinās fermentācijas un paskābināšanās process. Šis skābmīklas ieraugs, attiecīgi atdzesēts un iemaisīts jaunā mīklā, ir spējīgs izraisīt tās rūgšanu.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Kviešu audzēšana, ražas novākšana un uzglabāšana; pēc tam — graudu malšana un tādu miltu iegūšana, kuri satur graudu asnus.

Liofilizēta vai kā tāda dabīga ierauga vai skābmīklas ierauga ražošana un mīklas ierauga atjaunošanai noderīgo rauga sēņu celmu uzturēšana; raudzējamās mīklas (biga) sagatavošana, raudzēšana un, visbeidzot, maizes cepšana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Ar ACVN “Pane Toscano” apzīmēto produktu piedāvā tirdzniecībā pārtikas iepakojumos, veselos kukuļos vai sagrieztu šķēlēs. Veselo kukuļu iesaiņošana, kā arī to sagriešana šķēlēs un šķēļu iesaiņošana jāveic vienīgi ražošanas vietā. Šīs darbības veicamas uzreiz pēc tam, kad maize ir atdzisusi, lai saglabātu ar ACVN “Pane Toscano” apzīmētās maizes aromātu un nepieļautu pārāk lielu mitruma satura mainīgumu ne veselā kukulī, ne arī šķēļu virskārtā, jo citādi mainās produkta organoleptiskās īpašības. Produktu var sagriezt šķēlēs un iesaiņot arī modificētas atmosfēras iepakojumā.

Pieļaujama alternatīva — produktu var pārdot arī neiesaiņotu, ja vien to var identificēt: tieši uz klaipa pirms tā cepšanas piestiprina pārtikai piemērotu marķējumu, uz kura atveidots nosaukuma logotips un visa pārējā obligātā informācija.

3.6. Ar reģistrēto nosaukumu apzīmētā produkta marķēšanas īpašie noteikumi

Uz iepakojumiem norādāmā informācija ir šāda:

— ACVN “Pane Toscano” logotips,

— ES ACVN simbols, kam jābūt tajā pašā redzamības laukā, kurā ir nosaukums “Pane Toscano”,

— atsevišķa maiznieka un/vai pie apvienības piederoša maiznieka vārds un uzvārds vai uzņēmuma nosaukums un adrese vai atrašanās vieta,

— aizliegts pievienot jebkādu citu apzīmējumu, kas nav paredzēts produkta specifikācijā, tostarp šādus apzīmējumus: “tips”, “garša”, “izmantojums”, “izmeklēts” un tamlīdzīgi.

Tomēr ir atļauts:

— izmantot norādes, kurās iekļauti nosaukumi, uzņēmumu un konsorciju nosaukumi un privāti logotipi, ja vien tiem nav cildinoša nolūka un tie nevar maldināt patērētāju,

— izmantot norādes par ražošanas procesu, piemēram, norādes par kviešu šķirnēm, norādi “akmens dzirnavās malti milti” un “ar malku kurināmā krāsnī cepta maize”,

— ja vajadzīgs — informāciju patērētājam attiecībā uz ar ACVN “Pane Toscano” apzīmētā produkta lietošanu un organoleptiskajām īpašībām, kā arī vēsturiska un kultūras rakstura atsauces.

Šīs atsauces var norādīt etiķetē ar nosacījumu, ka to fonta izmērs nepārsniedz nosaukuma “Pane Toscano” fonta izmēru.

ACVN “Pane Toscano” logotips ir attēls, kurā atveidotas Toskānas reģiona kontūras.

4. Ģeogrāfiskā apgabala īsa definīcija

Apgabalā, kurā audzē kviešus, iegūst miltus un ieraugu un ražo un iepako ar ACVN “Pane Toscano” apzīmēto produktu, ietilpst visa Toskānas reģiona administratīvā teritorija.

5. Saikne ar ģeogrāfisko apgabalu

Saiknes ar ģeogrāfisko apgabalu pamatā ir dabas faktori, produkta specifiskās īpašības, kā arī cilvēkfaktori un ražošanas metode, ko izmanto 4. punktā noteiktajā ģeogrāfiskajā apgabalā.

Ar ACVN “Pane Toscano” apzīmētā produkta ražošanas apgabals ir kalnaine, kuras nogāžu slīpums vērsts virzienā no iekšzemes uz jūras piekrasti un no ziemeļiem uz dienvidiem un kura robežojas ar Apenīniem, kas to pasargā no nelabvēlīgiem laikapstākļiem no austrumiem un jo īpaši no ziemeļaustrumiem, taču apvidus ir pilnībā pakļauts vējiem un nokrišņiem, kas nāk no rietumiem. Klimata ziņā kviešu audzēšanas laikā no novembra līdz jūlijam šim apvidum raksturīgas tādas temperatūras un nokrišņi, kas reģiona mērogā dara to diezgan atšķirīgu no blakus esošajiem apgabaliem. Dati par klimata faktoriem (minimālā, vidējā un maksimālā temperatūra) laikposmā no 1981. gada līdz 2010. gadam liecina, ka izmantojamo miltu parametrus (W un P/L) visvairāk ietekmē minimālā temperatūra un ka, neraugoties uz mainīgumu reģiona mērogā, šis apvidus ir stipri atšķirīgs no pārējiem. Apgabalā mīkstos kviešus audzē lielajos līdzenumos (Arno un Tibras upes ielejās), bet it īpaši plašajos Apenīnu kalnainajos apgabalos vai augstienēs. Šādi vides apstākļi ir ļāvuši izveidoties dažādiem vietējiem kviešu ekotipiem, vietējām tradicionālajām šķirnēm, no kurām radušās daudzas šķirnes, ko šodien audzē, lai iegūtu miltus ar ACVN “Pane Toscano” apzīmētā produkta ražošanai. Ja tās pašas šķirnes audzē citos apvidos, pat Toskānas kaimiņapgabalos, tām nav tādu pašu komerciālo un tehnisko parametru, kas vajadzīgi ar ACVN “Pane Toscano” apzīmētā produkta ražošanai, tādējādi apstiprinot patiesību gan par klimatisko apstākļu specifiskumu un ietekmi, gan arī par ģenētisko mantojumu. Miltu reoloģiskās īpašības, ko rada klimatiskie apstākļi, ir piemērotas tādas mīklas veidošanai, ko raudzē, izmantojot mīklas ieraugu (skābmīklu) ar dzīvām rauga sēnēm; ieraugu šādā dzīvā stāvoklī no vienas cepamās maizes partijas uz nākamo pastāvīgi uztur šāda amata prasmi labi apguvušie apgabala maiznieki, kas spējīgi ražošanas procesa laikā noteikt pareizās devas un gatavošanas ilgumu, lai iegūtu pastāvīgi augstas kvalitātes produkciju.

Ar ACVN “Pane Toscano” apzīmētajam produktam raksturīga laba uzglabājamība, kas ir mīklas pareizas rūgšanas rādītājs un pasargā šo maizi no pelēšanas daudz ilgāku laiku, nekā tas raksturīgs citai šodien tirgū izplatītajai maizei. Produkta raksturīgās organoleptiskās īpašības jo īpaši ir grauzdētu lazdu riekstu aromāts un mīkstuma neitrālā garša, proti, tas ir bez sāls, kraukšķīgā garoza un mīkstuma neregulārais caurumojums, kā arī mīkstuma krāsa, kas ir balta vai ziloņkaula, ja izmantoti 0. tipa milti, vai viendabīga dzintarkrāsa, ja izmantoti 1. vai 2. tipa milti. Turklāt ar ACVN “Pane Toscano” apzīmētais produkts atšķiras ar augstu uzturvērtību un labu sagremojamību, kas saistīta ar tādu miltu maisījuma izmantošanu, kuros ir maz lipekļa un kuri satur kviešu graudu asnos esošās barības vielas (atšķirībā no šodien plaši lietotās graudu asnu pievienošanas mīklas klaipa sagatavošanas laikā), kā arī ar to, ka šā produkta sastāvdaļu vidū vēsturiski nav bijis iekļauts sāls.

Saikni starp ģeogrāfisko apgabalu un ar ACVN “Pane Toscano” apzīmētā produkta kvalitāti un īpašībām veido ilgais maizes gatavošanas process, kas mīklas ieraugam no graudu asnus saturošajiem miltiem ļauj izdalīt vielas, kuras maizes cepšanas laikā tai piešķir tipisko garšu, izskatu un labo uzglabājamību.

Minētās īpašības rada Toskānā izmantotā senā, tipiskā maizes cepšanas metode, saskaņā ar kuru mīklu gatavo bez sāls, ar dabīgu skābmīklas ieraugu, kas mīklai palīdz rūgt, un izmanto mīksto kviešu 0., 1. vai 2. tipa miltus, kuri satur kviešu asnus un pārsvarā iegūti no atlasītām šķirnēm, kas Toskānā audzētas kopš XX gadsimta sākuma.

Sāls neizmantošanai ar ACVN “Pane Toscano” apzīmētajā produktā par iemeslu bijis Toskānai raksturīgs vēsturisks strīds, kas XII gadsimtā izcēlies starp tālaika pilsētām sāncensēm Florenci un Pizu.

Īpaša nozīme ir tam, ka skābmīklas ieraugam jāmijiedarbojas ar miltiem, kuri ražoti 4. punktā noteiktajā apgabalā un kuriem piemīt 3.3. punktā minētās kviešiem raksturīgās īpašības, proti, zema cietība, zema W vērtība un vidēja P/L vērtība. Ar statistikas metodēm noskaidrots, ka šādas īpašības piemīt to šķirņu kviešiem, kas audzēti ar ACVN “Pane Toscano” apzīmētā produkta ražošanas apgabalā, bet ne tā kaimiņapgabalos, turklāt šīs īpašības ievērojami pastiprina vides klimatiskie faktori, galvenokārt temperatūra, it sevišķi zema temperatūra, kas ietekmē kviešu genotipu.

Lielākā daļa mīksto kviešu šķirņu, ko šodien audzē aprakstītās maizes iegūšanai, lielākoties ir izaudzētas no mātesaugu šķirnēm, kas selekcionētas tieši Valdichiana ielejas saimniecībās jau kopš XX gadsimta sākuma un pēc tam nostiprinājušās ar ACVN “Pane Toscano” apzīmētā produkta ražošanas apgabalā.

Cits faktors — maiznieki turpina izmantot miltus, kas ražoti, no graudiem neatdalot asnus; tas neapšaubāmi ļauj palielināt izceptās maizes uzturvērtību.

Graudu asni, kuru parastās maizes cepšanā izmantojamajos miltos šodien, šķiet, nav nemaz, ne tikai uzlabo ar ACVN “Pane Toscano” apzīmētā produkta uzturvērtību, bet ietekmē arī mīklas rūgšanas procesus, jo kviešu asni satur daudz fermentu, kas palīdz šķelt saliktos cukurus. Vēl viens šo produkciju raksturojošs faktors ir prasme izmantot skābmīklas ieraugu, kuru maiznieki iegūst, piejaucot tam vienīgi ūdeni un ar ACVN “Pane Toscano” apzīmētās maizes cepšanai izmantojamos miltus, un kurš ļauj nodrošināt pienskābo rūgšanu ar tai sekojošo tādu sastāvdaļu veidošanos, kuras maizes cepšanas laikā piešķir tai raksturīgo aromātu un garšu. Visbeidzot, sāls nelietošana ietekmē ne tikai fermentācijas procesus, bet arī izteiktā veidā raksturo šā tipiskā Toskānas pārtikas produkta garšu.

Šādos apstākļos, kad mijiedarbojas dažādi faktori, ļoti svarīga nozīme ir maizniekiem, kuru darbība, pateicoties padziļinātām zināšanām par sasniedzamajiem kvalitātes parametriem un skābmīklas ierauga sagatavošanu un pateicoties viņu veiktajai rūpīgai rūgšanas un cepšanas posmu kontrolei, ļauj iegūt ļoti tipisku produktu ar augstu uzturvērtību.

Atsauce uz produkta specifikācijas publikāciju

(Komisijas Īstenošanas regulas (ES) Nr. 668/2014 6. panta 1. punkta otrā daļa)

Produkta specifikācijas pilnais teksts ir pieejams tīmekļa vietnē http://www.politicheagricole.it/flex/cm/pages/ServeBLOB.php/L/IT/IDPagina/3335

vai arī

tieši atverot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it), noklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.